ก.ล.ต.ปรับแบบรายงานข้อมูลกองทุน ลดขั้นตอนนำส่ง-เพิ่มประสิทธิภาพการติดตาม
ก.ล.ต.ปรับแบบรายงานข้อมูลกองทุน ลดขั้นตอนนำส่ง-เพิ่มประสิทธิภาพการติดตาม
ก.ล.ต.ปรับแบบรายงานข้อมูลกองทุน ลดขั้นตอนนำส่ง-เพิ่มประสิทธิภาพการติดตาม
12 พ.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ปรับปรุงแบบรายงานข้อมูลของกองทุนรวม กองทุนส่วนบุคคล และกองทุนสำรองเลี้ยงชีพ เพื่อให้สามารถติดตามความเคลื่อนไหวของกองทุนและเชื่อมโยงข้อมูลในภาพรวมได้อย่างมีประสิทธิภาพ พร้อมนี้ได้ประสานกับธนาคารแห่งประเทศไทย (ธปท.) โดยให้รวมศูนย์การส่งรายงานข้อมูลการลงทุนในต่างประเทศและตราสารอนุพันธ์ไปยัง ก.ล.ต. เพียงแห่งเดียว เพื่อลดภาระของผู้ประกอบธุรกิจจัดการกองทุนรวมและกองทุนสำรองเลี้ยงชีพ โดยมีผลตั้งแต่วันที่ 1 กุมภาพันธ์ 2564 เป็นต้นไป
ทั้งนี้ปัจจุบันธุรกิจจัดการลงทุนมีความสำคัญและเติบโตอย่างต่อเนื่องโดยมีความเชื่อมโยงกับระบบเศรษฐกิจของประเทศมากขึ้น สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จึงได้ปรับปรุงระบบการรายงานข้อมูลเพื่อให้มีข้อมูลที่จำเป็นและเพียงพอในการติดตามการเปลี่ยนแปลงต่าง ๆ ในธุรกิจจัดการลงทุนซึ่งเป็นส่วนหนึ่งของระบบการเงินของประเทศ เพื่อให้สามารถคุ้มครองผู้ลงทุนและสนับสนุนการกำกับดูแลในภาพรวมได้อย่างมีประสิทธิภาพมากยิ่งขึ้น
โดยในการนี้ ก.ล.ต. ได้ประสานกับ ธปท. ปรับปรุงเกณฑ์รายงานข้อมูลการลงทุนในต่างประเทศและตราสารอนุพันธ์เป็นรายเดือน โดยกำหนดให้ผู้ประกอบธุรกิจจัดการกองทุนรวมและกองทุนสำรองเลี้ยงชีพรวมศูนย์การส่งรายงานดังกล่าวไปที่ ก.ล.ต. ตามแบบรายงานที่ปรับปรุงใหม่ เพื่อลดภาระจากปัจจุบันที่ผู้ประกอบธุรกิจต้องส่งรายงานดังกล่าวต่อทั้งสองหน่วยงาน ซึ่งเป็นการยกระดับความร่วมมือด้านการแลกเปลี่ยนข้อมูลระหว่างกันและเพิ่มประสิทธิภาพในการกำกับดูแลของทั้งสองหน่วยงานด้วย
ทั้งนี้ แบบรายงานข้อมูลของกองทุนรวม กองทุนส่วนบุคคล และกองทุนสำรองเลี้ยงชีพ ฉบับที่ปรับปรุงใหม่ดังกล่าว จะมีผลใช้บังคับตั้งแต่วันที่ 1 กุมภาพันธ์ 2564 เป็นต้นไป
 
 
 
 
 
 
 